Irna van Zyl | Amptelike webwerf van die skrywer
Irna se nuutste boek
Kyk na die jongste gepubliseerde boeke hieronder en koop dit aanlyn.
GEPUBLISEER: SEPTEMBER 2021 | UITGEWER: PENGUIN
Met Louw Roodt se verdwyning ná 'n werkgeselligheid word Kristien Liebenberg se grootste vrees bewaarheid: Haar lewensmaat kom nie huis toe nie. Was Louw in 'n ongeluk, het sy 'n affair, is sy ontvoer, aangerand, of erger, in die sandduine en bosse van die Kaapse Vlakte vir dood agtergelaat? Of het dit met hulle groot bekgeveg die oggend te doen?
Toe breek die nuus van 'n man wat in 'n Kaapse hotel vermoor is. Dieselfde hotel waar Louw was. Dieselfde aand as wat sy verdwyn het. Dieselfde man wat vroeër die dag die gasspreker by haar werk was.
Het Louw iets met die moord te doen en vlug sy nou? Die polisie dink so. En hou die verdwyning enigsins verband met haar ma wat een-en-twintig jaar gelede voor hulle huis in Tamboerskloof met motor en al gekaap is? 'n Voorval wat vir Louw 'n groot sielkundige knou gegee het.
GEPUBLISEER: MAART 2020 | UITGEWER: PENGUIN
Dinge ontrafel vinnig wanneer iemand speuradjudant Storm van der Merwe se ma voor 'n trein op Paddington-stasie instamp. Storm moet Londen toe, al is sy tot oor haar ore met 'n moordsaak: Beebee Bukelwa Babu, befaamde Suid-Afrikaanse modeontwerper, lê leweloos in 'n luukse hotel in Hermanus.
Hande om Storm te help met die ondersoek na Beebee se dood is min, want betogings verlam die dorp.
Van Londen se donker strate tot Antwerpen se diamantbeurs, van Port Nolloth se verlate kuslyn tot Storm se geliefde Hermanus, ontvou die storie teen die spoed van 'n sneltrein.
GEPUBLISEER: MAART 2018 | UITGEWER: PENGUIN
Speuradjudant Storm van der Merwe is op die toneel toe 'n gehate kosblogger dié middag in een van Hermanus se spoggerige restaurante dood neerslaan. Dit blyk die giftige sampioene in die resensent se kos is selfs dodeliker as haar vlymskerp resensies.
Dit is maar net die begin van Storm se probleme: haar oudkollega, Andreas Moerdyk, het bedank en trap nou haar drumpel deur op soek na 'n nuwe heenkome in dié dorp. Om dit alles te kroon, verdwyn haar geliefde hond.
Storm se senuwees is gaar wanneer die moordenaar nog slagoffers eis – alles tydens die voorbereidings vir 'n blink toekenningsaand waar die land se topsjefs vereer word. Maar wie is besig om moord op te dis en gaan Storm dié slagting kan keer?